CELEX: 32016R0263
Language: lt
Date: 2016-02-25 00:00:00
Title: 2016 m. vasario 25 d. Komisijos reglamentas (ES) 2016/263, kuriuo dėl 12.3 maisto produktų kategorijos antraštės „Actas“ iš dalies keičiamas Europos Parlamento ir Tarybos reglamento (EB) Nr. 1333/2008 II priedas (Tekstas svarbus EEE)

26.2.2016   
            
            
               LT
            
            
               Europos Sąjungos oficialusis leidinys
            
            
               L 50/25
            
         KOMISIJOS REGLAMENTAS (ES) 2016/263
   2016 m. vasario 25 d.
   kuriuo dėl 12.3 maisto produktų kategorijos antraštės „Actas“ iš dalies keičiamas Europos Parlamento ir Tarybos reglamento (EB) Nr. 1333/2008 II priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,
   kadangi:
   
               (1)
            
            
               Reglamento (EB) Nr. 1333/2008 II priede nustatytas Sąjungos maisto priedų, patvirtintų naudoti maisto produktuose, sąrašas ir jų naudojimo sąlygos;
            
         
               (2)
            
            
               pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą tas sąrašas gali būti atnaujintas Komisijos iniciatyva arba gavus prašymą;
            
         
               (3)
            
            
               Sąjungos maisto priedų sąrašas buvo sudarytas remiantis maisto priedais, kuriuos leista naudoti maisto produktuose pagal Europos Parlamento ir Tarybos direktyvas 94/35/EB (3), 94/36/EB (4) ir 95/2/EB (5) ir peržiūrėjus jų atitiktį Reglamento (EB) Nr. 1333/2008 6, 7 ir 8 straipsniams. Sąjungos sąraše maisto priedai nurodyti pagal maisto, kuriame jie gali būti naudojami, kategorijas;
            
         
               (4)
            
            
               Sąjungos sąrašo D dalyje 12 maisto produktų kategorijoje išvardyti druska, prieskoniai, sriubos, padažai, salotos ir baltyminiai produktai, o jos 12.3 pakategorėje nurodytas actas. Sąjungos sąrašo E dalyje išvardyti šie 12.3 kategorijos maisto produktuose leidžiami naudoti priedai: I grupės maisto priedai, karamelė (E 150a–d) ir sieros dioksidas – sulfitai (E 220–228) (tik acte, gautame fermentacijos būdu);
            
         
               (5)
            
            
               acto rūgštis (naudojama ir kaip maisto priedas E 260) galėtų būti naudojama kaip maisto produktas arba maisto sudedamoji dalis tokiu pat būdu kaip žemės ūkio kilmės actas, jeigu ji praskiedžiama vandeniu (4–30 tūrinių proc.);
            
         
               (6)
            
            
               kai kuriose valstybėse narėse actu leidžiama vadinti tik fermentacijos būdu iš žemės ūkio produktų gautą actą. Tačiau kitose valstybėse narėse pavadinimu „actas“ prekiaujama tiek produktais, gautais vandeniu praskiedus acto rūgštį, tiek fermentacijos būdu iš žemės ūkio produktų gautu actu;
            
         
               (7)
            
            
               po valstybių narių diskusijų, vykusių Vyriausybių maisto priedų ekspertų darbo grupės posėdyje, paaiškėjo, kad maisto priedai technologiškai vienodai reikalingi tiek praskiestai acto rūgščiai, tiek žemės ūkio kilmės actui. Todėl tikslinga peržiūrėti 12.3 maisto produktų kategorijos antraštę „Actas“ ir nurodyti, kad šiai kategorijai priskiriama praskiesta acto rūgštis (praskiesta vandeniu iki 4–30 tūrinių proc.), tinkama vartoti žmonėms, siekiant užtikrinti su maisto priedų naudojimu acto rūgštyje susijusį skaidrumą ir teisinį tikrumą;
            
         
               (8)
            
            
               Europos maisto saugos tarnybos (toliau – Tarnyba) išsamioje Europos maisto produktų suvartojimo duomenų bazėje (6) pateikiama informacija apie maisto produktų suvartojimą Europos Sąjungoje. Joje pateikiami statistiniai duomenys apie žemės ūkio kilmės acto suvartojimą, kai jis vartojamas kaip maisto produktas, – į tokį suvartojimą Tarnyba atsižvelgia atlikdama poveikio vertinimą. Praskiesta acto rūgštis naudojama tokiu pat būdu kaip žemės ūkio kilmės actas, todėl manoma, kad siūlomas 12.3 maisto produktų kategorijos antraštės pakeitimas neturės jokios įtakos tos kategorijos maisto produktuose leidžiamų naudoti priedų poveikiui;
            
         
               (9)
            
            
               pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Tarnybos pateikti nuomonę, išskyrus atvejus, kai atnaujinus minėtą sąrašą nebus jokio poveikio žmonių sveikatai. Praskiestos acto rūgšties įtraukimas į Sąjungos maisto priedų sąrašo E ir D dalių 12.3 maisto produktų kategoriją yra sąrašo atnaujinimas nedarant poveikio žmonių sveikatai, todėl nebūtina prašyti Tarnybos pateikti nuomonę;
            
         
               (10)
            
            
               todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;
            
         
               (11)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1333/2008 II priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. vasario 25 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 354, 2008 12 31, p. 16.
   
      (2)  2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).
   
      (3)  1994 m. birželio 30 d. Europos Parlamento ir Tarybos direktyva 94/35/EB dėl maisto produktuose naudojamų saldiklių (OL L 237, 1994 9 10, p. 3).
   
      (4)  1994 m. birželio 30 d. Europos Parlamento ir Tarybos direktyva 94/36/EB dėl maisto produktuose naudojamų dažų (OL L 237, 1994 9 10, p. 13).
   
      (5)  1995 m. vasario 20 d. Europos Parlamento ir Tarybos direktyva 95/2/EB dėl maisto priedų, išskyrus dažiklius ir saldiklius (OL L 61, 1995 3 18, p. 1).
   
      (6)  http://www.efsa.europa.eu/en/datexfoodcdb/datexfooddb.htm
   
      PRIEDAS
      Reglamento (EB) Nr. 1333/2008 II priedo D ir E dalyse 12.3 maisto priedo kategorijai skirtas įrašas pakeičiamas taip:
      
         
                     „12.3
                  
                  
                     Actas ir praskiesta acto rūgštis (praskiesta vandeniu iki 4–30 tūrinių proc.)“